Here is a page extracted from Wikipedia that may contain CSS, HTML, and a lot of unformatted text.

Title: الحسين بن طلال
Content: الملك الحسين بن طلال (14 نوفمبر 1935 - 7 فبراير 1999) تالت ملوك المملكه الاردنيه الهاشميه , و هوا ابن الملك طلال بن عبد الله و ابو الملك عبد الله التانى بن الحسين .

نشاته 
اتولد الحسين بن طلال يوم 14 نوفمبر 1935 فى عمان.

دراسته 
الحسين بن طلال انهى دراسته الابتدائيه فى عمان بعد كده درس فى كليه فيكتوريا فى الاسكندريه فى مصر و من بعدها فى مدرسة هارو فى المملكه المتحده و هناك درس العلوم العسكريه فى اكاديمية ساندهرست العسكريه الملكيه.

من هواياته الطيران و سواقة الموتوسيكلات و عربيات السباق و رياضات التزحلق على الميه والتنس, و دايما يحب يقرا فى فنون الطيران و العلاقات السياسيه و التاريخ و القانون الدولى و العلوم العسكريه.

ولاية العهد 
بعد اغتيال جده الملك عبد الله الاول بن حسين فى يوم 20 يوليه 1951, بقى ابوه طلال بن عبد الله هوا ملك الاردن و بقى هو ولى عهد المملكه.

توليه الحكم 
بعد مرض الملك طلال بن عبد الله قرر البرلمان الاردنى تنحيته عن عرش المملكه الاردنيه الهاشميه و التنازل عنه لولى عهده الحسين بن طلال يوم 11 اغسطس 1952 , لكن وقتها كانت سنه اقل من السن القانونيه لتولى الملك و هيا 18 سنه هجريه و علشان كده تم تشكيل مجلس للوصايه على العرش لغايه لما يتم السن القانونيه, و بعدما وصل للسن القانونيه فى يوم 2 مايو 1953 تم تتويجه و بقى من حقه مباشره كل صلاحيات الملك بشكل رسمى.

احداث فى عهده 

بعدما تولى الملك الحسين بن طلال عرش الاردن حاول ان يعمل نهضه اقتصاديه وصناعيه , و بناء على ده بدات صناعات الفوسفات و البوتاس والاسمنت , واتعملت شبكه طرق تغطى المملكه بالكامل , و زادت نسبه التعليم فى المملكه وارتفع مستوى الرعايه الصحيه خصوصا بعدما انخفض معدل وفيات الاطفال طبقا لاحصائيات منظمه اليونيسيف .

وكان فى سنه 1956 بدا فى تعريب قياده الجيش العربى الاردنى بعدما عزل قائده الانجليزى جلوب باشا من منصبه , ورفض استغلال الولايات المتحده لقواعدها العسكريه الموجوده فى الاردن فى الاعتداء على مصر وقت العدوان التلاتى

فى يوم 14 فبراير 1958 اعلن الملك الحسين بن طلال مع قريبه الملك فيصل التانى ملك العراق وقتها قيام الاتحاد العربى اللى كان اسمه برضه الاتحاد الهاشمى بين العراق و الاردن وده كان بهدف الرد على الاتحاد بين مصر و سوريا تحت اسم الجمهوريه العربيه المتحده واللى كان تم الاعلان عنه يوم 1 فبراير 1958 ؛ لكن الكيان الجديد ده انتهى بشكل رسمى فى يوم 2 اغسطس 1958 بعد قيام الانقلاب العسكرى فى العراق يوم 14 يوليه 1958 وقتل الملك فيصل التانى والغاء الملكيه واعلان الجمهوريه فى العراق .

فى حرب 67 امر الملك الحسين بن طلال قاده الجيش الاردنى باخلاء مواقعهم فى الضفه الغربيه بعد الخساير الكتيره اللى حصلت للجيش الاردنى فى الارواح والمعدات وبعد هزيمه الجيش المصرى و الجيش السورى قدام جيش الدفاع الاسرائيلى , لكن الجنود الاردنيين اصروا على الدفاع عن القدس واستشهد عدد كبير منهم هناك . وفى يوم 21 مارس 1968 اشترك الجيش الاردنى مع فصايل من منظمه التحرير الفلسطينيه فى خوض معركه الكرامه ضد جيش الدفاع الاسرائيلى واللى انهزم فيها الجيش الاسرائيلى هزيمه منكره , ونزل الملك الحسين بن طلال بنفسه ارض المعركه وهو بالزى العسكرى ورفض وقف اطلاق النار لغايه لما ينسحب اخر جندى اسرائيلى .

لينكات برانيه

مصادر 

اردنيين
ملوك الاردن
اولياء عهد الاردن
الاسره الهاشميه الاردنيه
عسكريين اردنيين
مرضى السرطان
حرب 67
متعلمين فى مدرسه هاررو